Poslednje posedźenje gmejnskeje rady z Tomašom Čornakom
Njebjelčicy (JK/SN). Na spočatku posedźenja Njebjelčanskeje gmejnskeje rady wčera wječor dožiwichu radźićeljo a přitomni wobydlerjo gmejny dźakowanja a česćowanja. Zahajił je ceremoniju wjesnjanosta Tomaš Čornak (CDU), kotryž so na swojim poslednim posedźenju jako předsyda gmejnskeje rady wjacorym swěrnym pomocnikam gmejny za čas swojeho skutkowanja podźakowa. Mjez nimi běchu gmejnski planowar Jules Buitel, přistajeny gmejny Sylwio Reinicke, Marcel Bellmann z Budyskeje energijoweje agentury, sekretarka Konstanca Róblowa, zastupowacy wjesnjanosta Tomaš Klar a aktiwist na polu eko-ratarstwa a eko-energije Andreas Kretschmer. Jim so Čornak z wulkim kwěćelom podźakowa, prjedy hač sam njenazhoni počesćenje a dźak ze stron gmejnskich radźićelow. Sylwio Reinicke a Lukaš Deleńk so rozžohnowacemu wjesnjanosće w mjenje gmejnskeje rady za wjele lět spomóžneho dźěła na dobro komuny z wulkim wopismom dźakowaštaj.
slk_Latn szl_Latn